Boekhouer in Kaapstad-hof oor bedrogArgieffoto Charlene Kannemeyer (34) wat glo nagenoeg R1 miljoen van haar werkgewer gesteel het, nadat sy van ontvangsdame na boekhouer bevorder is, het Dinsdag in die hof verskyn. Kannemeyer het in die gespesialiseerde handelsmisdaadhof in Bellville voor landdros Sabrina Sonnenberg verskyn. Sy staan tereg op 226 aanklagte van bedrog, alternatiewelik diefstal, maar is nie gevra om te pleit nie. Sy het saam met die werkgewer se drywer, Rasheed Juries (52), in die hof verskyn. Hy staan ook tereg op dieselfde aanklagte en is ook nie gevra om te pleit nie. Volgens die klagstaat het Kannemeyer as ŉ ontvangsdame by SEP Thermal Solutions BK begin werk en is ná ŉ kortkursus tot boekhouer bevorder. As boekhouer moes sy personeel se salarisse per elektroniese oordrag betaal en materiaal by diensverskaffers aankoop. Sy moes ook geskrewe kwotasies en fakture nagaan en maandelikse betalings aan diensverskaffers betaal. Sy moes ook seker maak dat die belasting aan die SAID oorbetaal word en was ook verantwoordelik vir die liasseerwerk. Uit die aard van haar pligte het sy toegang gehad tot die maatskappy se bankrekening. Staatsaanklaer, senior staatsadvokaat Denzyl Combrink, voer aan Kannemeyer en Juries het saam gewerk en hulle het ŉ gemene doel voor oë gehad toe hulle ŉ plan beraam het om bedrieglike elektroniese oordragte uit die maatskappy se bankrekening te maak na hul persoonlike rekeninge. Die betrokke bedrag is R774 672. Hulle moet na verwagting op 8 Desember weer in die hof verskyn.